b'\n_START_ARTICLE_\nLygten Station\n_START_PARAGRAPH_\nLygten Station (K\xc3\xb8benhavn L) er en stationsbygning i K\xc3\xb8benhavns nordvestkvarter, der oprindeligt fungerede som endestation for K\xc3\xb8benhavn-Slangerup Banen fra dens opf\xc3\xb8relse i 1906 indtil 24. april 1976, hvor banen omlagdes til Svanem\xc3\xb8llen Station i forbindelse med banens omdannelse til S-bane \xc3\xa5ret efter. Den er placeret ved siden af den nuv\xc3\xa6rende N\xc3\xb8rrebro Station og blev tegnet af Statsbanernes overarkitekt Heinrich Wenck. I 1992 blev bygningen fredet._NEWLINE_Stationsbygningen husede frem til 2013 Milj\xc3\xb8center Bispebjerg, og danner nu ramme for kultur i og for K\xc3\xb8benhavn. Siden 2007 har FilmStationen hver anden uge omdannet stationen til biograf, og i sensommeren 2008 blev stationsbygningen lanceret som nyt kulturhus med navnet Lygten Station, der blandt andet arrangerer koncerter, comedy og andre kulturelle arrangementer i den gamle station. Dansk Jernbane-Klubs lokalafdeling DJK Hovedstadsomr\xc3\xa5det afholder s\xc3\xa5ledes sine m\xc3\xa5nedlige medlemsm\xc3\xb8de i stationsbygningen og bevarer derved p\xc3\xa5 sin vis forbindelsen med fortiden._NEWLINE_I l\xc3\xb8bet af sommeren 2013 blev der lagt op til, at Lygten Station skulle lukkes som kulturhus pr. 1. januar 2014 som f\xc3\xb8lge af sparekrav fra K\xc3\xb8benhavns Kommune. P\xc3\xa5 et m\xc3\xb8de i Kultur- og Fritidsudvalget 15. august 2013 tilkendegav et flertal imidlertid, at Lygten Station skulle bevares som kultursted._NEWLINE_Ved siden af stationen l\xc3\xb8ber vejen Lygten, der forbinder N\xc3\xb8rrebrogade/Frederikssundsvej med Tagensvej og l\xc3\xb8ber forbi N\xc3\xb8rrebro Bycenter, som ligger hvor stationens spor og perron i sin tid var. Lygten er opkaldte efter Lygte\xc3\xa5en \xe2\x80\x93 en del af Ladeg\xc3\xa5rds\xc3\xa5en \xe2\x80\x93 der nu l\xc3\xb8ber i r\xc3\xb8r under asfalten. P\xc3\xa5 den modsatte side af Lygten er der oprettet en lovlig graffitiv\xc3\xa6g.'